CELEX: 62021TN0041
Language: hr
Date: 2021-01-26 00:00:00
Title: Predmet T-41/21: Tužba podnesena 26. siječnja 2021. – QD/Parlament

15.3.2021   
            
            
               HR
            
            
               Službeni list Europske unije
            
            
               C 88/38
            
         
      Tužba podnesena 26. siječnja 2021. – QD/Parlament
      (Predmet T-41/21)
      (2021/C 88/51)
      Jezik postupka: talijanski
      
         Stranke
      
      
         Tužitelj: QD (zastupnik: M. Merola, odvjetnik)
      
         Tuženik: Europski parlament
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  u cijelosti poništi odluku kvestora Europskog parlamenta od 11. studenoga 2020., tužitelju dostavljene 16. studenoga 2020., kojom je definitivno potvrđena odluka glavnog tajnika Europskog parlamenta od 18. svibnja 2020., kojom je pak potvrđena komunikacija od 11. lipnja 2019., koju je donio načelnik Odjela za plaće i socijalna prava zastupnika Europskog parlamenta u pogledu utvrđivanja tužiteljeva prava na starosnu mirovinu;
               
            
                  —
               
               
                  naloži Europskom parlamentu snošenje troškova ovog postupka.
               
            
         Tužbeni razlozi i glavni argumenti
      
      Tužitelj u ovom postupku traži poništenje, u smislu članka 263. stavka 4. Ugovora o funkcioniranju Europske unije, odluke kvestora Europskog parlamenta od 11. studenoga 2020., tužitelju dostavljene 16. studenoga 2020, kojom je definitivno potvrđena odluka glavnog tajnika Europskog parlamenta od 18. svibnja 2020., kojom je pak potvrđena komunikacija od 11. lipnja 2019., koju je donio načelnik Odjela za plaće i socijalna prava zastupnika Europskog parlamenta u pogledu utvrđivanja tužiteljeva prava na starosnu mirovinu nakon donošenja Odluke br. 14/2018 Ureda predsjedništva Zastupničkog doma Talijanske Republike.
      U prilog toj tužbi tužitelj iznosi tri tužbena razloga.
      
                  1.
               
               
                  Prvim tužbenim razlogom tužitelj ističe očitu povredu općih načela prava Unije, osobito načela zaštite legitimnih interesa, načela pravne sigurnosti, načela zaštite prava vlasništva, načela proporcionalnosti i načela jednakosti. Osim toga, tužitelj ukazuje na očitu nerazumnost komunikacije koja je definitivno potvrđena pobijanom odlukom, a kojom se želi prenijeti na europsku razinu novu odluku Zastupničkog doma Talijanske Republike bez davanja ikakvog razumnog opravdanja.
               
            
                  2.
               
               
                  Drugim tužbenim razlogom tužitelj ističe pogrešnu primjenu članka 75. Provedbenih mjera za Statut zastupnika u Europskom parlamentu. Ta odredba ulazi u prijelazne odredbe, koje su po definiciji pravila kojima se ukida zastarjeli sustav, čiji je cilj zaštita pravnih situacija uređenih odlukom koja je ranije bila na snazi.
               
            
                  3.
               
               
                  Trećim tužbenim razlogom tužitelj ističe nekoliko formalnih nedostataka a osobito: utvrđivanje točne pravne osnove komunikacije, koja je definitivno potvrđena pobijanom odlukom; nadležnost načelnika odjela koji je donio akt; nepostojanje obrazloženja. Komunikacija se naime temelji na odredbi koja je sada ukinuta, a s obzirom na to da je kvalificirana kao izvanredni upravni akt, trebao ju je donijeti Ured predsjednika Europskog parlamenta. Osim toga, u komunikaciji koja je definitivno potvrđena pobijanom odlukom se ne nalazi obrazloženje, niti se u njoj upućuje na akt koji bi ga mogao sadržavati.